"**אישה חרסינה**" הוא שיר שהוקלט על ידי הזמרת הישראלית מירי מסיקה. הוא יצא לאור ב-20 במרץ 2012, בהוצאת חברות התקליטים התו השמיני ועננה, כסינגל החמישי והאחרון מתוך אלבום האולפן הרביעי שלה, מלך (2012). את השיר כתב נעם חורב ללחן של יהל דורון וגיא מנטש והפקה מוזיקלית של אורי זך. מבחינה מוזיקלית, נעשה בו שימוש בגיטרה אקוסטית בשילוב קולה של מסיקה. מבחינה לירית, הוא עוסק בהעצמת נשים ועוסק בשתיים שעושות שימוש במטפורות שונות לתיאור מצבן, כמו פלדה וחרסינה.

השיר זכה להצלחה רבה בישראל. מבחינה ביקורתית, קיבל "אישה חרסינה" שבחים רבים מטעם מבקרי המוזיקה והוא תואר בתור "שיר טוב, מצוין אפילו". מבחינה מסחרית, הוא דורג במקום הראשון ברדיו אמצע הדרך, השביעי במדיה פורסט ובמצעד הרשמי של גלגלצ, והשנים-עשר במצעד העברי השבועי של רשת ג'. הצלחתו התבטאה גם במצעדים השנתיים; הוא דורג במקום העשירי במצעד העברי השנתי של רשת ג', והעשרים-ושנים במצעד השנתי של גלגלצ.

רקע וכתיבה
----------

לאחר שהוציאה את "מלך", "ואולי" ו"אני לא שם" כסינגלים בשנת 2011 הודיעה מירי מסיקה על יציאת אלבום האולפן הרביעי שלה, מלך (2012). ב-15 בינואר 2012 הוציאה את "יריות באוויר", ואחריו את האלבום עצמו. את "אישה חרסינה" הוחלט להוציא כסינגל היחיד לאחר יציאתו של האלבום. הוא נכתב על ידי נעם חורב ללחן של יהל דורון וגיא מנטש והפקה מוזיקלית של אורי זך. גרסת האלבום הוקלטה באורך של ארבע דקות ותשע שניות, בעוד גרסת הסינגל הוארכה בשלוש שניות.

מבחינה מוזיקלית, נעשה בו שימוש בגיטרה אקוסטית בשילוב קולה של מסיקה, שמתחילה בשירה המאופיינת בקצב איטי-בינוני אך בהמשך מתעצמת בהתאמה. מבחינה לירית, "אישה חרסינה" עוסק בהעצמת נשים ועוסק בשתיים שעושות שימוש במטפורות שונות לתיאור מצבן, כמו פלדה וחרסינה.

ביקורת
------

"אישה חרסינה" זכה לביקורות חיוביות מטעם מבקרי המוזיקה. ב-*ynet* התייחסו לזהות המגדרית של מבצעת השיר ויוצריו והעירו: "היוצרים של 'אישה חרסינה' הם דווקא גברים: את המילים כתב נעם חורב, על הלחן הופקדו יהל דורון וגיא מנטש". בהמשך לכך, פורסמה כתבה במאקו במסגרתה נעשתה לו השמעת בכורה, כמו גם לשלושה שירים נוספים: "יריות באוויר", "אל תדבר אלי" ו"וינסנט". בעת שסקר את מלך, העיר יוסי חרסונסקי: "אצל מירי מסיקה דרמה על יחסים הופכת בדרך כלל למלודרמה טעונה בתחושתיות יתר. ('הדרכים החדשות', 'אישה חרסינה', 'ואולי', 'אני לא שם'), אוהבת להתרגש ולרגש, כאילו תכלית המוסיקה שלה היא זו – לרגש".

רועי בהריר מ-*Nrg* סקר את השיר בחיוב והעיר: "בהשוואה לארבעת השירים הקודמים שמסיקה הוציאה, עד כה, כסינגלים מהאלבום ('ואולי', 'אני לא שם' ו'יריות באוויר', שהיו מייבשים במיוחד, ו'מלך', שהיה סביר) החמישי שלה, 'אישה חרסינה' הוא שיר טוב, מצוין אפילו. הניגוד המובהק שבין נושא השיר – אישה מחרסינה, שומרת מרחק, מנותקת רגשית, ש'פיזרה הרבה שקרים, אבל לא את השיער' – לדמותה המגה-מוחצנת, שוצפת הרגשות ופזורת השיער של הדיווה שמבצעת אותו אמנם פוגע מעט באמינות וביכולת להתחבר אליו לגמרי, אבל זה עדיין יותר מעניין מהכלום הטהור שמסיקה שרה בדרך כלל".

הצלחה מסחרית
------------

"אישה חרסינה" זכה להצלחה רבה בישראל. ב-5 באפריל 2012 דורג היישר במקום הארבעה-עשר במצעד העברי השבועי של רשת ג'. בשבוע העוקב, עלה בשני מקומות בסך הכול. עם זאת, ירד מספר רב של מקומות ודורג במקום העשרים-ושנים, אך ב-24 במאי קיבל את תואר "העלייה הגבוהה" ודורג בשנית במקום השנים-עשר. לאחר תשעה שבועות בהם שהה במצעד, הוא יצא ממנו ב-28 ביוני. במצעד של מדיה פורסט שפורסם ב-29 במרץ דורג "אישה חרסינה" היישר בעשירייה הפותחת (מקום שביעי). באותה העת, דורג במקום השביעי במצעד הרשמי של גלגלצ. הצלחתו התבטאה גם במצעד של רדיו אמצע הדרך שם דורג במקום הראשון.

במצעדים השנתיים זכה "אישה חרסינה" להצלחה גדולה יותר מאלו השבועיים. במצעד העברי השנתי של רשת ג' דורג במקום העשירי, אף על פי שבמצעד השבועי דורג במקום השנים-עשר בלבד. זהו מיקום השיא הגבוה ביותר של מסיקה באותה השנה במצעד, שגם זכתה בתואר "זמרת השנה" בפעם השנייה ברציפות. במצעד השנתי של גלגלצ דורג במקום העשרים-ושנים והיה לשירה היחיד שדורג בשלושים העליונים באותה השנה.

וידאו קליפ
----------

האודיו הרשמי של "אישה חרסינה" הועלה לערוץ היוטיוב של מירי מסיקה ב-3 בינואר 2012. הוא כולל את עטיפת האלבום מלך (2012), כמו גם ספל עם קפה שנשפך וכפית בצבע זהב בצד. מלמעלה, מוצגות מילות השיר. ב-20 במרץ 2012 פורסם באופן רשמי הווידאו קליפ של השיר, שכולל סצנות שצולמו בשחור-לבן וכאלה שצולמו בצבע. הוא בוים על ידי אלעד וייסמן והקונספט שלו הוא הופעה חיה.

נכון לדצמבר 2023 עומד מונה הצפיות של האודיו וקליפ על למעלה מ-1.4 מיליון צפיות בסך הכול.

הופעה וגרסאות כיסוי
-------------------

במרוצת השנים, בוצע "אישה חרסינה" על ידי מירי מסיקה בעשרות מהופעותיה. כמו כן, הוקלט ובוצע על ידי מוזיקאים שונים.

גיא ויהל ביצעו את "אישה חרסינה" בהופעה שאירעה ב-11 בנובמבר 2013 בבית היוצר. בשנה העוקבת, ביצעה אותו מסיקה בחגיגות שנת ה-66 למדינת ישראל במופע המרכזי של הערוץ הראשון. בשנת 2015 ביצעה אותו באמפיתיאטרון יבנה ע"ש צבי גוב-ארי. בשנת 2017 בוצע "אישה חרסינה" על ידי רון צור במסגרת *The Voice* ישראל. ב-5 באוקטובר באותה השנה, ביצעה אותו מסיקה בהיכל התרבות מאיר ניצן ראשון לציון, ובהמשך לכך גם בכרם ברקן.

במסגרת הספיישל הטלוויזיוני שאירע בשנת 2018 לכבוד חגיגות שנת ה-70 למדינת ישראל ביצעה מסיקה את "אישה חרסינה". ב-16 בינואר 2019 ביצעה אותו באולפנים של גלגלצ, במסגרת "גלגלייב" עם דלית רצ'שטר. בשנת 2021 במסגרת אירועי יום העצמאות ברחובות ביצעה אותו גם כן. באותה השנה, ביצעה אותו במועדון גריי יהוד, בהיכל התרבות בת ים, ובזאפה בפארק – גני יהושע, תוך שאירחה את קורין אלאל ורן דנקר.

ב-12 באפריל 2022 פורסם הסרטון בו נעם חורב מדבר על "אישה חרסינה" והרקע לכתיבתו. באותה השנה, ביצעה אותו מסיקה בפארק גבעתיים, ובזאפה הרצליה.

קרדיטים
-------

הקרדיטים מותאמים מהרשימה שנדלתה מפטיפון.

|  |  |
| --- | --- |
| * מירי מסיקה – שירה
* נעם חורב – כתיבה
* יהל דורון – הלחנה
* גיא מנטש – הלחנה
* אורי זך – הפקה, עיבוד, פסנתר, קלידים, תכנות, שירת רקע, גיטרות נוספות, מיקסינג
* יניב דדון – עיבוד, גיטרה אקוסטית, גיטרה חשמלית
* תומר צדקיהו – תופים
* מיקי ורשאי – בס
 | * איל הלר – גיטרה אקוסטית
* אמיר פינטו – כלי הקשה
* אמיר אלייב – כלי הקשה
* אבי אלבוחר – אקורדיון
* סיימון ויינשטוק – מיקסינג, הנדסת הקלטה
* עפר פרוינד – עוזר הנדסת הקלטה
* אביטל צייטלין – עטיפה
* רונן אקרמן – צילום
 |

מיקומי שיא
----------

| 
‏‏‏  **מצעדים ודירוגים (2012)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 7 |
| רדיו אמצע הדרך | 1 |
| המצעד הרשמי של גלגלצ | 7 |
| המצעד העברי השבועי של רשת ג' | 12 |

| 
‏‏‏  **מצעדי סוף שנה (2012)** |
| --- |
| מדינה | מצעד | מיקום שיא |
|  ישראל | המצעד העברי השנתי של רשת ג' | 10 |
| המצעד הרשמי של גלגלצ | 22 |

היסטוריית יציאות לאור
---------------------

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 20 במרץ 2012 | תקליטור | התו השמיני • עננה |  |

קישורים חיצוניים
----------------

* סרטון השיר "אישה חרסינה" באתר יוטיוב

הערות שוליים
------------

1. 1 2 3 4 5 6  *מירי מסיקה - אישה חרסינה*, נבדק ב-2023-12-25
2. 1 2 3 4  מירי מסיקה: "נשים הן גם שבירות ועדינות", באתר ynet, 20 במרץ 2012
3. 1 2  סינגולר: מירי מסיקה מפתיעה ושווה להכיר את רות נודלמן, באתר www.makorrishon.co.il
4. 1 2  רדיו 90FM - ארכיון המצעדים, באתר www.90fm.co.il
5. ↑  אסף נבו, ‏שרית חדד ושלמה ארצי, ראש בראש בפסגה, באתר ‏מאקו‏, 29 במרץ 2012
6. 1 2  גלגלצ - המצעד הרשמי, באתר glz.co.il
7. 1 2  אישה חרסינה – פזמונט, באתר pizmonet.co.il
8. 1 2  תשע"ב – פזמונט, באתר pizmonet.co.il
9. 1 2  תשע"ב (גלגלצ) – פזמונט, באתר pizmonet.co.il
10. ↑  אסף נבו, ‏"אני לא מתכננת כרגע עוד ילד, אבל אם אכנס עכשיו להריון לא אעשה הפלה", באתר ‏מאקו‏, 13 ביוני 2011
11. 1 2  אסף נבו, ‏בכורה: מירי מסיקה באלבום חדש, באתר ‏מאקו‏, 15 בינואר 2012
12. ↑  *מלך*, 2012-01-19, נבדק ב-2023-12-26
13. 1 2  Dan Ziv Software Solutions- www.danziv.net, פטיפון - מירי מסיקה - אישה חרסינה, באתר פטיפון
14. ↑  אבי הגיב, מירי מסיקה - מלך, באתר yosmusic.com, ‏2012-02-12
15. ↑  5.4.2012 – פזמונט, באתר pizmonet.co.il
16. ↑  3.5.2012 – פזמונט, באתר pizmonet.co.il
17. ↑  17.5.2012 – פזמונט, באתר pizmonet.co.il
18. ↑  24.5.2012 – פזמונט, באתר pizmonet.co.il
19. ↑  28.6.2012 – פזמונט, באתר pizmonet.co.il
20. ↑  אסף נבו, ‏שרית חדד ושלמה ארצי, ראש בראש בפסגה, באתר ‏מאקו‏, 29 במרץ 2012
21. ↑  זמרת השנה – פזמונט, באתר pizmonet.co.il
22. 1 2 3  *מירי מסיקה - אישה חרסינה*, נבדק ב-2023-12-26
23. 1 2 3  *מירי מסיקה - אישה חרסינה - הקליפ הרשמי!*, נבדק ב-2023-12-26
24. ↑  *גיא ויהל - אישה חרסינה*, נבדק ב-2023-12-26
25. ↑  *מירי מסיקה - אישה חרסינה*, נבדק ב-2023-12-26
26. ↑  *מירי מסיקה אישה חרסינה*, נבדק ב-2023-12-26
27. ↑  *ישראל 4 The Voice: רון צור - אישה חרסינה*, נבדק ב-2023-12-26
28. ↑  *מירי מסיקה - אישה חרסינה - היכל התרבות ראשל"צ - 5 באוקטובר 2017*, נבדק ב-2023-12-26
29. ↑  *אישה חרסינה- מירי מסיקה*, נבדק ב-2023-12-26
30. ↑  *מירי מסיקה - אישה חרסינה (מתוך ספיישל יום העצמאות 2018)*, נבדק ב-2023-12-26
31. 1 2  *מירי מסיקה - אישה חרסינה (חי באולפן גלגלצ)*, נבדק ב-2023-12-26
32. ↑  *מירי מסיקה - אישה חרסינה*, נבדק ב-2023-12-26
33. ↑  *מירי מסיקה - אישה חרסינה*, נבדק ב-2023-12-26
34. ↑  *מירי מסיקה - אישה חרסינה*, נבדק ב-2023-12-26
35. ↑  *מירי מסיקה - אישה חרסינה*, נבדק ב-2023-12-26
36. ↑  *נעם חורב. אישה חרסינה*, נבדק ב-2023-12-26
37. ↑  *מירי מסיקה - אישה חרסינה*, נבדק ב-2023-12-26
38. ↑  *מירי מסיקה - אישה חרסינה*, נבדק ב-2023-12-26